Diari Oficial de la Generalitat Valenciana


Sumari del DOGV 7422, del 12-12-2014 (2014/11063)

ORDE 27/2014, de 2 de desembre, de la Conselleria d'Infraestructures, Territori i Medi Ambient, per la qual s'aprova la modificació parcial de traçat de la via pecuària vereda de la Muntanya Negra en el tram que discorre entre les parcel·les 14 del polígon 114 i 32 del polígon 115, del terme municipal de Castelló de la Plana, promoguda per Obinesa, SL.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7422

Data del DOGV
:   12-12-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/11729


Data del document
:   02-12-2014

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

ORDE 27/2014, de 2 de desembre, de la Conselleria d'Infraestructures, Territori i Medi Ambient, per la qual s'aprova la modificació parcial de traçat de la via pecuària vereda de la Muntanya Negra en el tram que discorre entre les parcel·les 14 del polígon 114 i 32 del polígon 115, del terme municipal de Castelló de la Plana, promoguda per Obinesa, SL. [2014/11756]  
Antecedents de fet  
1. En data 1 de juny de 2004, la mercantil Obras y Negocios, SL, presenta sol·licitud de modificació parcial de la via pecuària vereda de Muntanya Negra, en el tram afectat per l'explotació de cultiu de cítrics en règim de regadiu i que discorre entre les parcel·les 14 del polígon 114 i 32 del polígon 115, del terme municipal de Castelló de la Plana.  
  
2. La via pecuària número 2, denominada vereda de Muntanya Negra, que transcorre pel terme municipal de Castelló de la Plana, va ser classificada per mitjà de l'Orde de la Conselleria de Medi Ambient el 16 de març de 1998 i publicada en el DOGV el 7 de maig i 10 de juliol (correcció d'errors) de 1998, amb una amplària legal i necessària de 8 metres. Este document constituïx, junt amb el Reial Decret 2365/1984, de 8 de febrer, pel qual es transferixen a la Comunitat Valenciana béns i servicis en matèria de conservació de la naturalesa, el títol que posseïx la Generalitat sobre l'immoble esmentat.  
3. En data 29 de desembre de 1999 es va dictar declaració d'estimació d'impacte ambiental favorable al projecte de «transformació agrícola» sobre la finca per la qual passa la via pecuària esmentada, promogut per la llavors mercantil Lubacons, SA, (hui mercantil Obras y Negocios, SL), subjecte a una sèrie de condicions, entre altres, «al compliment del que disposa la Llei 3/1995, de Vies Pecuàries, i es tindrà en compte que el camí d'accés es correspon amb una via pecuària».  
4. En data 9 de maig de 2005, la directora general de Gestió del Medi Natural autoritza l'inici de l'expedient STMA/SF/VP/MT/070/2004, de modificació parcial de traçat de la via pecuària número 6 vereda de la Muntanya Negra, al terme municipal de Castelló de la Plana (Castelló).  
5. En data 25 d'octubre de 2005, un tècnic de la Direcció Territorial de Castelló de la Conselleria de Territori i Habitatge redacta un informe tècnic - proposta d'aprovació de l'expedient STMA/SF/VP/MT/070/2004, de modificació de traçat de la via pecauria número 6 vereda de la Muntanya Negra, al terme municipal de Castelló, promogut per la mercantil Obras y Negocios, SL, i s'indica que en data 29 de juliol es van sol·licitar informes a l'Ajuntament de Castelló de la Plana i a la Cort de Pastors de Castelló, Cambra Agrària Provincial, Ligallo General de Pastors i Unió de Llauradors i Ramaders, que en data 6 de setembre es rep informe favorable de la Cambra Agrària Provincial, que en data 19 de setembre de 2005 l'Ajuntament de Castelló de la Plana certifica l'exposició pública de l'anunci d'informació pública de l'expedient i que en el BOP de data 1 de setembre de 2005 va ser inserit anunci d'informació pública de l'expedient, i no s'ha presentat cap al·legació fins a la data. El tècnic que subscriu proposa:  
  
Tenint en compte que es dóna continuïtat al nou traçat en la seua amplària necessària 8 m i es manté la integritat superficial de la via pecuària, que es continue la tramitació de la sol·licitud de modificació de traçat de la via pecuària número 6 vereda de la Muntanya Negra, al terme municipal de Castelló de la Plana, promoguda per la mercantil Obras y Negocios, SL, i que, si és procedent, s'aprove esta modificació de traçat, tal com consta en la llegenda i grafiats, entre altres dels plànols número 4.1 (situació del traçat actual), 4.2 (situació del nou traçat proposat), 4.4 (situació del nou traçat superposat sobre cadastral) de data gener de 2005, E-1/1.000 i i 1/2.000, amb el resum de les característiques següents:  
Detall tram actual: 312,30 ml i 8 m d'amplària = 2.498,4 m²  
Detall tram variant: 337,80 ml i 8 m d'amplària = 2.702,4 m²  
6. En data 25 d'octubre de 2005, el director territorial de Castelló proposa l'aprovació de la modificació de traçat sobre la qual s'ha informat i proposada per l'instructor.  
7. En data 7 de febrer de 2006, té eixida l'ofici de la directora general de Medi Natural dirigit a la Direcció Territorial de Castelló, on sol·licita informe aclaridor de diversos aspectes de l'expedient i determinada documentació.  
8. En data 5 de setembre de 2006, Arcadio Gómez Safont, en nom i representació d'Obras y Negocios, SL, presenta en la Direcció Territorial de Castelló de la Conselleria de Territori i Habitatge un escrit aclaridor dels aspectes que se li havien requerit, en el qual indica que, al seu dia, la mercantil Lubacons, SL, (hui Obras y Negocios, SL), va instar el corresponent expedient de canvi de cultiu sobre terrenys agrícoles i presentà els projectes que consten en l'expedient preceptiu. En estos projectes es preveia el trasllat de la via pecuària sobre la finca en qüestió, i consta en este expedient l'estimació d'impacte ambiental corresponent. Així mateix, indica que amb data de registre d'eixida 24 de febrer de 2004 (núm. 3881), els va ser remesa la resolució del director general de Medi Natural per la qual, d'acord amb l'expedient tramitat (exp. núm. CC-073/98-CS), s'autoritzava la mercantil per a la rompuda de terrenys forestals per al cultiu agrícola de cítrics en regadiu sobre la finca en què actualment hi ha una via pecuària. L'interés particular excepcional queda justificat pel mateix expedient de canvi de cultiu pel qual s'autoritza a esta mercantil la rompuda d'eixos terrenys forestals, la qual cosa es va efectuar per la Resolució de 5 de gener de 2004, del director general de Gestió del Medi Natural, amb els informes favorables previs i, en particular, avaluació d'impacte ambiental.  
  
9. En data 10 d'octubre de 2006, la Direcció Territorial de Castelló dóna resposta a l'ofici de la directora general de Medi Natural, remet la contestació efectuada pel sol·licitant i indica que segons la Llei 3/1995, de Vies Pecuàries, es podrà variar o desviar el traçat d'una via pecuària sempre que s'assegure el manteniment de la integritat superficial de la via pecuària (tal com ocorre en este cas, segons s'observa en l'informe proposta i plànols), la idoneïtat de l'itinerari i els traçats (supòsit que també es dóna en este expedient), continuïtat del trànsit ramader i dels altres usos compatibles i complementaris (en els plànols de l'expedient s'aprecia que es complix el que especifica també en este punt) i la via pecuària no forma part de la Xarxa Nacional de Vies Pecuàries. En conseqüència, estimen que es donen tots els supòsits perquè s'aprove esta modificació de traçat.  
  
10. En data 2 de juliol de 2007, el Servici de Gestió Forestal dicta un informe desfavorable a la proposta efectuada per la Direcció Territorial de Castelló sobre modificació parcial de traçat de la via pecuària esmentada, en considerar que s'ha procedit a la modificació sol·licitada sense comptar amb l'autorització corresponent.  
11. En data 5 de juliol de 2007, la Direcció General de Medi Natural dicta una resolució en la qual denega la modificació parcial de la via pecuària vereda de la Muntanya Negra, en el tram afectat per l'explotació de cultiu de cítrics en règim de regadiu i que discorre entre les parcel·les 14 del polígon 114 i 32 del polígon 115, del terme municipal de Castelló de la Plana, en haver realitzat la modificació de traçat sense autorització de l'òrgan administratiu competent.  
12. Contra esta resolució, en data 3 de setembre de 2007, el sol·licitant interposa recurs d'alçada en què al·lega la falta de competència per a la resolució, entre altres motius.  
13. En data 23 de juny de 2009, la secretària autonòmica de Medi Ambient, Aigua, Urbanisme i Habitatge resol estimar la falta de competència de la Direcció General de Medi Natural, per a dictar la resolució de data 5 de juliol de 2007, denegatòria de modificació de traçat de la via pecuària número 6 vereda de la Muntanya Negra, que discorre pel terme municipal de Castelló. Resolució impugnada esta que revoca i deixa sense efecte, en ser nul·la de ple dret, i es retrotrauen les actuacions recaigudes en l'expedient de referència al moment anterior a la resolució impugnada.  
14. En data 24 de juny de 2009, la directora general dicta proposta de resolució denegatòria de la transformació basant-se en l'informe desfavorable de data 4 d'octubre de 2007 del Servici de Gestió Forestal, en haver-se realitzat la modificació de traçat sense autorització dictada per l'òrgan administratiu competent.  
15. En data 30 de març de 2011, el conseller de Medi Ambient, Aigua, Urbanisme i Habitatge resol: «No pertoca l'aprovació de la modificació parcial de traçat de la via pecuària número 6 vereda de la Muntanya Negra, en el tram afectat per l'explotació de cultiu de cítrics en règim de regadiu en el polígon 114, parcel·la 14, del terme municipal de Castelló, sol·licitada per Obinesa, SL, (abans Obras y Negocios, SL), en haver-se realitzat sense autorització dictada per l'òrgan administratiu competent.»  
16. En data 30 de maig de 2011, Obinesa, SL, presenta recurs de reposició contra la resolució de 30 de març de 2011.  
17. En data 6 de juliol de 2011, la Direcció General de Medi Natural, tenint en compte l'informe del cap del Servici de Gestió Forestal, desfavorable a l'estimació del recurs, proposa desestimar les pretensions formulades per Obinesa, SL, contra la Resolució de 30 de març de 2011, del conseller de Medi Ambient, Aigua, Urbanisme i Habitatge.  
  
18. En data 6 de juliol de 2011, la consellera d'Infraestructures, Territori i Medi Ambient resol desestimar les pretensions formulades per Arcadio Gómez Safont, en nom i representació d'Obinesa, SL, contra la Resolució de 30 de març de 2011, del conseller de Medi Ambient, Aigua, Urbanisme i Habitatge, dictada en l'expedient CS/VP/MT/070/2004, denegatòria de l'aprovació de la modificació parcial de traçat de la via pecuària número 6 vereda de la Muntanya Negra. Resolució impugnada esta que es confirma en tota la seua integritat, en no desvirtuar el fet d'efectuar la modificació de traçat sense l'autorització de l'òrgan administratiu competent.  
19. En data 24 d'octubre de 2011, té entrada en el registre auxiliar d'esta conselleria de Francesc Cubells, ofici del Tribunal Superior de Justícia de la Comunitat Valenciana, de data 6 d'octubre de 2011, en el qual s'indica que ha de ser remés l'expedient STMA/SF/VP/070/2004, de modificació de traçat de la via pecuària vereda de la Muntanya Negra, en haver interposat Obinesa, SL, un recurs contra la Resolució de 6 de juliol de 2011, de la Conselleria d'Infraestructures, que desestima el recurs de reposició contra la Resolució de 30 de març de 2011. En data 8 de novembre, es remet a la Direcció Territorial este ofici del TSJ, per al seu compliment.  
20. En data 9 de maig de 2011, té entrada en el registre auxiliar de Francesc Cubells un nou ofici del TSJ de 4 de maig de 2011, i reclama nova documentació com a prova de petició per la representació d'Obinesa, SL. Este ofici és remés en data 16 de maig de 2012 a la Direcció Territorial de Castelló, per al seu compliment.  
  
21. En data 3 de juliol de 2014, té entrada en el Servici d'Ordenació i Gestió Forestal una nota interna de l'Advocacia General de la Generalitat a la Direcció General de Medi Natural, en què es remet la sentència número 584/2014, de 13 de juny, recaiguda en el recurs número 353/2011, promogut a instàncies d'Obinesa, SL, i indica la possibilitat d'interposar recurs de cassació contra esta. La decisió de la sentència és el que es reproduïx a continuació: «Que hem d'estimar el recurs contenciós administratiu formulat pel procurador José Antonio Peiro Guinot, en nom i representació de l'entitat Obinesa, SL, contra un acord de data 2 d'agost de 2011, pel qual es desestima el recurs de reposició plantejat contra una resolució del conseller de data 30 de març de 2011, per la qual es desestimava l'aprovació de la modificació parcial del traçat de la via pecuària número 6 vereda de la Muntanya Negra, en el tram afectat per l'explotació del cultiu de cítrics en règim de regadiu en el polígon 114, parcel·la 14, del terme municipal de Castelló de la Plana, en haver-se realitzat sense autorització dictada per l'òrgan administratiu corresponent, que anul·lem per ser contrària a dret, i l'Administració ha de materialitzar en tràmits d'execució l'activitat assenyalada en el fonament 3r d'esta sentència». El fonament tercer indica: «Com es tracta d'un defecte invalidant en el sentit més amunt exposat, la Sala entén que l'anul·labilitat és de caràcter formal i consegüentment, amb retroacció d'actuacions, fins a un moment immediatament anterior a la resolució final, perquè l'Administració, conservant les seues facultats discrecionals, es pronuncie sobre l'autorització de modificació de traçat sol·licitada, dins del termini de 10 dies després de la fermesa d'esta sentència, sense que en cap cas puga abstindre's de resoldre o fer-ho amb els mateixos arguments de les resolucions ací recorregudes».  
  
22. En data 22 de setembre de 2014, té entrada en el Registre General d'esta conselleria un ofici del Tribunal Superior de Justícia de la Comunitat Valenciana de data 17 de setembre de 2014, en el qual s'indica que la resolució del procediment 1/000353/2011-S, reflectida en la sentència número 584, ha sigut declarada ferma i subsistent, per la qual cosa hi adjunten testimoni d'esta perquè es porte a efecte pur i degut el que s'ha acordat.  
23. En data 22 d'octubre de 2014, el tècnic del Servici d'Ordenació i Gestió Forestal, redacta informe en què considera viable la modificació parcial de traçat de la via pecuària vereda de la Muntanya Negra, sol·licitada per Obinesa, SL, en el tram que discorre entre les parcel·les 14 del polígon 114 i 32 del polígon 115 de Castelló de la Plana i que es troba afectat per una explotació de cítrics, en complir el traçat proposat, que discorre per la parcel·la 14 del polígon 114, amb els requisits establits en la Llei 3/1995, de 23 de març, de Vies Pecuàries.  
  
24. En data 22 d'octubre de 2014, el cap del Servici d'Ordenació i Gestió Forestal informa que l'article 11.1 de la Llei 3/1995, de 23 de març, de Vies Pecuàries, establix per «raons d'interés públic i, excepcionalment i de forma motivada, per interés particular, amb desafectació prèvia, es podrà variar o desviar el traçat d'una via pecuària, sempre que s'assegure el manteniment de la integritat superficial, la idoneïtat dels itineraris i dels traçats, junt amb la continuïtat del trànsit ramader i dels altres usos compatibles i complementaris amb aquell».  
  
Segons s'indica en documentació aportada per l'empresa promotora, l'interés particular excepcional queda justificat pel mateix expedient de canvi de cultiu pel qual es va autoritzar a la mercantil la rompuda de terrenys forestals per la Resolució de 5 de gener de 2004, del director general de Gestió del Medi Natural, i en els projectes de la qual es preveia el trasllat de la via pecuària, i consta en este expedient la corresponent estimació d'impacte ambiental de data 29 de desembre de 1999, favorable al projecte de «transformació agrícola» sobre la finca per la qual passa la via pecuària esmentada, promogut per la llavors mercantil Lubacons, SA, (hui mercantil Obras y Negocios, SL), subjecte a una sèrie de condicions, entre altres, «al compliment del que disposa la Llei 3/1995, de Vies Pecuàries, i es tindrà en compte que el camí d'accés es correspon amb una via pecuària».  
Pel que fa al manteniment de la integritat superficial, a continuació s'indiquen longituds i superfícies corresponents al traçat actual i al traçat proposat en l'expedient de modificació:  
Detall tram actual: 312,30 ml i 8 m d'amplària = 2.498,4 m²  
Detall tram variant: 337,80 ml i 8 m. d'amplària = 2.702,4 m²  
Es produïx una diferència de 204 m² a favor de la Generalitat, la qual cosa significa una major superfície del domini públic que actualment.  
La continuïtat de la via pecuària queda garantida, ja que el traçat proposat connecta en els dos extrems amb la resta de la via pecuària, i s'hauran de mantindre els 8 metres d'amplària legal lliures de tot obstacle per als usos previstos en la Llei 3/1995, de Vies Pecuàries.  
A més, segons s'indica en informe de 10 d'octubre de 2006, de la Direcció Territorial de Castelló, es complix la condició d'idoneïtat de l'itinerari i els traçats per als usos permesos per la Llei 3/1995, de Vies Pecuàries.  
Per tot allò que s'ha exposat, emet informe favorable sobre la proposta de modificació parcial de traçat de la via pecuària vereda de la Muntanya Negra, sol·licitada per Obinesa, SL, en el tram que discorre entre les parcel·les 14 del polígon 114 i 32 del polígon 115 del terme municipal de Castelló de la Plana, que es troba afectat per una explotació de cítrics, en complir el traçat proposat per la mercantil, que discorre per la parcel·la 14 del polígon 114, amb els requisits establits en la Llei 3/1995, de 23 de març, de Vies Pecuàries, respecte de la idoneïtat de l'itinerari, la continuïtat i el manteniment de la integritat superficial, tal com figura en la llegenda i grafiats dels plànols que consten en l'expedient. Per a portar a efecte la modificació de traçat, l'orde d'aprovació de l'expedient haurà de preveure:  
- Desafectar el tram de la via pecuària descrita en el projecte i grafiat en el plànol, d'acord amb la documentació que es troba en l'expedient.  
- Afectar el nou tram proposat de la via pecuària descrita en el projecte i grafiat en el plànol, d'acord amb la documentació que es troba en l'expedient.  
- Autoritzar la permuta entre els terrenys desafectats i els oferits per la mercantil Obinesa, SL, permuta que s'haurà de formalitzar posteriorment per a fer-se efectiva.  
25. En data 23 d'octubre de 2014, la directora general de Medi Natural proposa aprovar la modificació parcial de traçat de la via pecuària.  
26. En data 19 de novembre de 2014, l'Advocacia General de la Generalitat emet informe favorable el projecte d'orde.  
  
Fonaments de dret  
1. La competència per a la resolució d'este expedient correspon a la Conselleria d'Infraestructures, Territori i Medi Ambient, en virtut del que disposa la Llei 3/1995, de 23 de març, de Vies Pecuàries, la Llei 14/2003, de 10 d'abril, de Patrimoni de la Generalitat, i el Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient.  
2. Este acte administratiu es regix pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per la Llei 3/1995, de 23 de març, de Vies Pecuàries, per la Llei 14/2003, de 10 d'abril, de Patrimoni de la Generalitat, i pel Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestuctures, Territori i Medi Ambient.  
  
3. Llei 3/1995, de 23 de març, de Vies Pecuàries.  
4. Orde de 16 de març de 1998, de la Conselleria de Medi Ambient, per la qual s'aprova la classificació de les vies pecuàries del terme municipal de Castelló de la Plana, DOGV de 7 de maig i 10 de juliol (correcció d'errors) de 1998.  
5. Sentència número 584/2014, de 13 de juny, del Tribunal Superior de Justícia de la Comunitat Valenciana.  
Vistos els preceptes legals esmentats i la resta d'aplicació concordant i pertinent, fent ús de les atribucions que em conferix el Reglament Orgànic i Funcional de la Conselleria d'Infraestructures, Territori i Medi Ambient, aprovat pel Decret 85/2013, de 28 de juny, del Consell (DOCV 7057, 01.07.2013).  
  
  
ORDENE  
  
Únic  
Aprovar la modificació parcial de traçat de la via pecuària vereda de la Muntanya Negra, en el tram que discorre entre les parcel·les 14 del polígon 114 i 32 del polígon 115 del terme municipal de Castelló de la Plana, promogut per Obinesa, SL, amb subjecció a la legislació vigent, tal com figura en la llegenda i grafiats dels plànols que consten en l'expedient, i es procedix a:  
1. Desafectar el tram de la via pecuària descrit en el projecte i grafiat en plànol, d'acord amb la documentació que es troba en l'expedient.  
  
2. Afectar el nou tram proposat de la via pecuària descrita en el projecte i grafiat en el plànol, d'acord amb la documentació que es troba en l'expedient.  
3. Autoritzar la permuta entre els terrenys desafectats i els oferits per la mercantil Obinesa, SL, permuta que s'haurà de formalitzar posteriorment per a fer-se efectiva.  
Tots els gastos que genere la modificació de traçat, inclosos la posada a disposició dels nous terrenys, senyalització de la via pecuària, així com els atorgaments d'escriptures i la seua inscripció lliure de càrregues en el Registre de la Propietat, aniran a càrrec d'Obinesa, SL.  
Esta resolució la notificarà la Direcció Territorial de Castelló a les persones interessades en este procediment.  
  
Contra esta resolució, que posa fi a la via administrativa, es podrà interposar un recurs de reposició davant de la consellera d'Infraestructures, Territori i Medi Ambient, en el termini d'un mes a comptar de l'endemà de la recepció d'esta notificació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació o publicació d'esta, de conformitat amb el que preveuen els articles 46 i següents de la Llei 29/1998, de 13 de juliol, reguladora de la Jurisdicció Contenciosa Administrativa. Tot això, sense perjuí que els interessats puguen exercitar qualsevol altre recurs que estimen oportú.  
  
València, 2 de desembre de 2014  
  
La consellera d'Infraestructures, Territori i Medi Ambient,  
ISABEL BONIG TRIGUEROS